Թրամփը կհանդիպի ՆԱՏՕ անդամ երկրների առաջնորդներին
ՆԱՏՕ երկրների առաջնորդները կժամանեն Բրյուսել՝ մայիսի 25-ի գագաթաժողովին մասնակցելու համար: Անդամ երկրների միջև առկա է լիակատար համաձայնություն ահաբեկչության դեմ պայքարը շարունակելու հարցում, սակայն պարզ չէ դեռևս, թե ինչպես պետք է դա անել:
Եվրոպայի առաջնորդները ցանկանում են քննարկել Աֆղանստանում ընթացող ռազմական գործողությունները նախագահ Դոնալդ Թրամփի հետ հանդիպման ընթացքում: Վերջինս ցանկանում է, որ ՆԱՏՕ-ն ավելացնեն պատերազմի հետ կապված ծախսերը: Այդ առումով Գերմանիայի վարչապետ Անգելա Մերկելն ասում է: «Մենք համակարգում ենք շուրջ 20 անդամ երկրների համագործակցությունն այնտեղ: Կսպասեմ որոշմանը, սակայն չեմ կարծում, որ պատերազմի համար ծախսերի մեծացման հարցում մենք պետք է առաջինը լինենք»,- հայտարարել է Գերմանիայի վարչապետը: Բացի Աֆղանստանից, Թրամփը պնդում է, որ ՆԱՏՕ-ի անդամ երկրները պետք է մեծացնեն իրենց պաշտպանության ծախսերը՝ հասցնելով դրանք յուրաքանչյուր երկրի համախառն ազգային եկամուտի 2 տոկոսին: ՆԱՏՕ-ի գագաթաժողովի մեկ այլ կարևոր հարցերից է անդամ երկրների հարաբերությունները Ռուսաստանի հետ: Վերջիններս հույս ունեն կարգավորելու Ռուսաստանի հետ հարաբերությունները, որոնք լարվել էին ուկրայինական ճգնաժամի և հաջորդած պատժամիջոցների պատճառով, քանի որ զգալիորեն կախված են ռուսական էներգակիրներից: Դեռևս պարզ չէ, թե ինչ արդյունքներ կտա այս գագաթաժողովը: Եվրոպայի առաջնորդները հույս ունեն, որ Թրամփի հետ հանդիպմանը նրանք կստանան ՆԱՏՕ-ի և Եվրոպայի անվտանգության կարևորության վերաբերյալ սպառիչ ու դրական պատասխաններ: